Il-Kummissjoni Ewropea - Stqarrija għall-istampa L-UE u l-Ġappun jiffinalizzaw Ftehim ta' Sħubija Ekonomika Abbażi tal-qbil politiku fil-prinċipju li ntlaħaq matul is-Summit bejn l-UE u l-Ġappun fis-6 ta' Lulju 2017, in-negozjaturi taż-żewġ naħat kienu qegħdin isolvu l-aħħar dettalji sabiex ilestu t-test legali. Dan il-proċess issa tlesta. It-triq lejn l-eżitu tal-lum twittiet permezz tal-impenn personali qawwi tal-President tal-Kummissjoni Ewropea Jean-Claude Juncker u l-Prim Ministru tal-Ġappun Shinzo Abe matul il-proċess kollu u b'mod partikolari fl-2017 fl-okkażjoni tal-laqgħat tagħhom li saru fi Brussell, f'Marzu u fil-marġini tas-Summit tal-G7 f'Taormina, f'Mejju. Il-konklużjoni ta' dawn in-negozjati hija pass importanti biex jiġi stabbilit l-ikbar ftehim kummerċjali bilaterali li qatt ġie nnegozjat mill-Unjoni Ewropea. Il-Ftehim ta' Sħubija Ekonomika se jiftaħ opportunitajiet tas-suq kbar għaż-żewġ naħat, se jsaħħaħ il-kooperazzjoni bejn l-Ewropa u l-Ġappun f'firxa ta' oqsma, se jafferma mill-ġdid l-impenn komuni tagħhom favur l-iżvilupp sostenibbli, u se jinkludi għall-ewwel darba impenn speċifiku dwar il-ftehim ta' Pariġi dwar il-klima. Wara li kkonferma l-konklużjoni ta' dan il-proċess f'telefonata mal-Prim Ministru Abe aktar kmieni llum, il-President Jean-Claude Juncker qal: "Din hija l-UE fl-aqwa tagħha, li tagħti r-riżultati kemm fil-forma kif ukoll fis-sustanza. L-UE u l-Ġappun jibagħtu messaġġ qawwi fid-difiża ta' kummerċ miftuħ, ġust u bbażat fuq ir-regoli. Dan il-ftehim jistabbilixxi valuri u prinċipji komuni, u jġib miegħu benefiċċji tanġibbli għaż-żewġ naħat filwaqt li jissalvagwardja s-sensittivitajiet ta' xulxin. F'konformità mal-impenn li għamilna f'Lulju, iffinalizzajna d-diskussjonijiet qabel tmiem is-sena. Issa se nagħmlu dak li hu meħtieg biex nippreżentaw il-ftehim lill-Parlament Ewropew u lill-Istati Membri tal-UE sabiex il-kumpaniji u ċ-ċittadini tagħna jkunu jistgħu jibdew jesploraw il-potenzjal sħiħ tiegħu qabel tmiem il-mandat tal-Kummissjoni tiegħi." "Proprju fil-ħin – qed nonoraw il-wegħdiet tagħna li niffinalizzaw matul din is-sena dan il-ftehim li bih jirbaħ kulħadd," qalet il-Kummissarju għall-Kummerċ Cecilia Malmström. "L-UE u l-Ġappun jikkondividu viżjoni komuni għal ekonomija dinjija miftuħa u bbażata fuq ir-regoli li tiggarantixxi l- ogħla standards. Illum, qed nibagħtu messaġġ lil pajjiżi oħrajn dwar l-importanza ta' kummerċ ħieles u ġust, u li nsawru l-globalizzazzjoni. Il-potenzjal ta' dan il-ftehim huwa enormi u ninsab kuntenta li l-UE u l-Ġappun jinsabu mexjin skont il-pjan biex jiffirmawh is-sena d-dieħla. B'dan il-mod, il- kumpaniji, il-ħaddiema u l-konsumaturi tal-UE se jkunu jistgħu jgawdu l-benefiċċji kemm jista' jkun malajr." Il-Kummissarju għall-Agrikoltura u l-Iżvilupp Rurali, Phil Hogan qal: "Dan il-ftehim huwa l-aktar wieħed sinifikanti u wiesa' li qatt ġie konkluż mill-UE fil-qasam tal-kummerċ agroalimentari. Se jipprovdi opportunitajiet ta' tkabbir enormi għall-esportaturi agroalimentari tagħna f'suq kbir, matur u sofistikat ħafna. Kellna suċċess fl-iżvilupp ta' mudell ta' ftehim ta' kummerċ ħieles li huwa kompatibbli mal-profil tal-esportazzjoni tagħna, filwaqt li xorta jipproduċi ftehim ta' benefiċċju reċiproku mas-sħab tagħna. Dan juri li l-UE hija mexxejja globali u li qiegħda tistabbilixxi l- istandards fil-kummerċ internazzjonali u r-regoli tiegħu – eżempju konkret ta' UE li tidderieġi l- globalizzazzjoni biex jibbenefikaw minnha ċ-ċittadini tagħna. L-esportazzjonijiet agrikoli tal-UE joħolqu impjiegi ta' kwalità, l-iktar f'żoni rurali." Id-diskussjonijiet tekniċi pendenti li seħħew sa Lulju kienu jinkludu: l-istabbilizzar tal-impenji tal-UE u l-Ġappun dwar it-tariffi u s-servizzi; l-istabbiliment tad-dispożizzjonijiet finali dwar il-protezzjoni tal-Indikazzjonijiet Ġeografiċi tal-UE u tal-Ġappun; il-konklużjoni tal-kapitoli dwar il-prattiki regolatorji tajbin u l-kooperazzjoni regolatorja, u t-trasparenza; it-tisħiħ tal-impenn favur il-ftehim ta' Pariġi fil-kapitolu dwar il-kummerċ u l-iżvilupp sostenibbli; kif ukoll l-eliminazzjoni ta' għadd ta' kwistjonijiet minuri pendenti f'bosta partijiet tal-ftehim. L-elementi ewlenin tal-ftehim Il-Ftehim ta' Sħubija Ekonomika se jneħħi l-biċċa l-kbira tal-EUR 1 biljun ta' dazji mħallsa kull sena minn kumpaniji tal-UE li jesportaw lejn il-Ġappun, kif ukoll għadd ta' ostakli regolatorji li ilhom jeżistu. Se jiftaħ ukoll is-suq Ġappuniż ta' 127 miljun konsumatur għall-esportazzjonijiet agrikoli ewlenin tal-UE u se jżid l-opportunitajiet ta' esportazzjoni tal-UE f'firxa ta' setturi oħra. Fir-rigward tal-esportazzjonijiet agrikoli mill-UE, il-ftehim, b'mod partikolari: se jneħħi d-dazji minn fuq ħafna ġobnijiet, bħall-Gouda u ċ-Cheddar (li bħalissa huma fil- livell ta' 29.8 %) kif ukoll minn fuq esportazzjonijiet tal-inbid (li d-dazju fuqhom bħala medja huwa ta' 15 %); se jippermetti lill-UE biex iżżid l-esportazzjonijiet tagħha tal-laħam taċ-ċanga lejn il-Ġappun b'mod sostanzjali, filwaqt li fir-rigward tal-laħam tal-majjal, se jkun hemm kummerċ mingħajr dazji għal-laħam ipproċessat u kummerċ kważi mingħajr dazji għal-laħam frisk; se jiżgura l-protezzjoni fil-Ġappun ta' aktar minn 200 prodott agrikolu Ewropew ta' kwalità, l- hekk imsejħa Indikazzjonijiet Ġeografiċi (IĠ), u se jiżgura wkoll il-protezzjoni ta' numru ta' IĠ Ġappuniżi fl-UE. Il-ftehim jiftaħ ukoll is-swieq tas-servizzi, b'mod partikolari s-servizzi finanzjarji, il-kummerċ elettroniku, it-telekomunikazzjoni u t-trasport. jiggarantixxi aċċess għall-kumpaniji tal-UE għas-swieq kbar tal-akkwist pubbliku fil-Ġappun fi 48 belt kbira, u jneħħi ostakli għall-akkwist fis-settur ekonomikament importanti tal-ferroviji fil-livell nazzjonali; jindirizza sensittivitajiet speċifiċi fl-UE, pereżempju fis-settur awtomobilistiku, b'perjodi ta' tranżizzjoni qabel ma jinfetħu s-swieq. Il-Ftehim jinkludi wkoll kapitolu komprensiv dwar il-kummerċ u l-iżvilupp sostenibbli; jistabbilixxi l- ogħla standards tax-xogħol, tas-sigurtà, tal-ħarsien ambjentali u tal-konsumatur; issaħħaħ l- azzjonijiet tal-Ġappun u tal-UE dwar l-iżvilupp sostenibbli u t-tibdil fil-klima u jissalvagwardja bis- sħiħ is-servizzi pubbliċi. Rigward il-protezzjoni tad-dejta, li qiegħda tiġi indirizzata separatament mill-Ftehim ta' Sħubija Ekonomika, inħarġet Dikjarazzjoni Konġunta waqt is-Summit ta' Lulju, li fiha l-UE u l-Ġappun jenfasizzaw l-importanza tal-iżgurar ta' livell għoli ta' privatezza u sigurtà tad-dejta personali bħala dritt fundamentali u bħala fattur ċentrali tal-fiduċja tal-konsumaturi fl-ekonomija diġitali, li jiffaċilita wkoll il-flussi reċiproċi ta' dejta, li jwassal għall-iżvilupp tal-ekonomija diġitali. Bir-riformi reċenti tal- leġiżlazzjoni primarja rispettiva tagħhom dwar il-privatezza, iż-żewġ naħat komplew iżidu l- konverġenza bejn is-sistemi tagħhom, li huma bbażati l-aktar fuq qafas ġenerali tal-liġi tal- privatezza, sett bażiku ta' drittijiet individwali u infurzar minn awtoritajiet superviżorji indipendenti. Dan joffri opportunitajiet ġodda biex jiġu ffaċilitati l-iskambji simultanji tad-dejta, inkluż permezz tas-sejba ta' livell adegwat ta' protezzjoni miż-żewġ naħat. L-UE u l-Ġappun qed ikomplu jaħdmu lejn l-adozzjoni ta' deċiżjonijiet ta' adegwatezza skont ir-regoli rispettivi tal-protezzjoni tad-dejta kemm jista' jkun malajr fl-2018. Il-passi li jmiss Dan l-avviż ifisser li l-UE u l-Ġappun issa se jibdew il-verifika legali tat-test, magħrufa wkoll bħala t-"tisfija legali". Ladarba dan l-eżerċizzju jkun komplut, it-test bl-Ingliż tal-ftehim se jiġi tradott fit-23 lingwa uffiċjali l-oħra tal-UE kif ukoll fil-Ġappuniż. Il-Kummissjoni mbagħad se tippreżenta l-ftehim għall-approvazzjoni tal-Parlament Ewropew u tal- Istati Membri tal-UE, bil-għan tad-dħul fis-seħħ tiegħu qabel it-tmiem tal-mandat attwali tal- Kummissjoni Ewropea fl-2019. Fl-istess ħin, qed ikomplu n-negozjati dwar l-istandards tal-protezzjoni tal-investiment u dwar is- soluzzjoni tat-tilwim tal-protezzjoni tal-investiment. L-impenn sod fuq iż-żewġ naħat huwa li tintlaħaq konverġenza fin-negozjati dwar il-protezzjoni tal-investiment mill-aktar fis possibbli, fid- dawl tal-impenn kondiviż tagħhom favur ambjent tal-investiment stabbli u sigur fl-Ewropa u fil- Ġappun. L-UE u l-Ġappun għandhom ukoll ikomplu jaħdmu lejn konklużjoni bikrija tal-Ftehim ta' Sħubija Strateġika, li se jkompli jsaħħaħ ir-relazzjoni bejn l-UE u l-Ġappun, u jipprovdi direzzjoni strateġika u koerenti għall-ħidma komuni eżistenti u futura tagħna. Il-Ftehim ta' Sħubija Strateġika u l-Ftehim ta' Sħubija Ekonomika huma ppjanati li jiġu ffirmati flimkien fl-2018. Għal Iktar Informazzjoni Stqarrija għall-istampa dwar il-ftehim fil-Prinċipju (Lulju 2017) Dikjarazzjoni Konġunta tal-24 Summit UE-Ġappun (Lulju 2017) Memo: elementi ewlenin tal-Ftehim ta' Sħubija Ekonomika UE-Ġappun Skedi informattivi tematiċi dwar il-Ftehim ta' Sħubija Ekonomika UE-Ġappun Infografika dwar il-Ftehim ta' Sħubija Ekonomika UE-Ġappun Stejjer tal-esportaturi: Esportaturi Ewropej li daħlu fis-suq Ġappuniż Kapitoli maqbula u dokumenti tan-negozjar Trasparenza fin-negozjati: laqgħat u dokumenti Aktar dwar il-Ftehim ta' Sħubija Ekonomika UE-Ġappun Aktar dwar ir-relazzjonijiet kummerċjali bejn l-UE u l-Ġappun Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from L-UE_u_l-_appun_jiffinalizzaw_Ftehim_ta__S_ubija_Ekonomika.pdf